28.

izraža kritiko, ker generalni sekretar ni odgovoril na več vprašanj evropskih poslancev; znova poudarja, da je bilo učinkovito spremljanje izvrševanja proračuna Parlamenta vedno zaželeno, in se namerava še naprej zavzemati za tesno sodelovanje med upravo Parlamenta in Odborom za proračunski nadzor; zato poziva generalnega sekretarja, naj v celoti izpolni vprašalnik in pisno odgovori na naslednja vprašanja: Strateški izvajalski okvir Evropskega parlamenta (a) Ko je generalni sekretar 3. junija 2014 predstavil strateški izvajalski okvir Evropskega parlamenta, je omenil, da temelji na akademski teoriji, ki so jo razvili na Stanford School of Engineering v kalifornijskem Palu Altu. Ali lahko generalni sekretar pojasni, zakaj je Parlament kot osnovo za strateški okvir izbral prav to teorijo? Ali je Parlament preučil, primerjal in pretehtal tudi teorije drugih univerz ali posebnih ustanov, zlasti evropskih, oziroma drugih mednarodnih institucij, preden se je odločil za teorijo s Stanforda? Če je, zakaj je izbral prav teorijo, ki jo je razvil Stanford School of Engineering? Kako je bila odločitev sprejeta in kdo jo je sprejel? (b) Ali lahko Parlament teorijo s Stanforda uporablja brezplačno, ali pa mora zanjo plačati kak honorar? Če ga mora, koliko znaša? (c) Ali so se morali med pripravo strateškega izvajalskega okvira uslužbenci Parlamenta udeležiti posebnega usposabljanja na Stanfordu ali kaki drugi akademski ustanovi? Če so se morali, kateri uslužbenci (razred in delovno mesto) so to bili in koliko je to izobraževanje stalo na osebo? Ali bo v prihodnosti potrebno nadaljnje usposabljanje? Če bo, koliko bo stalo? (d) Ali obstajajo načrti za razprave o strateškem izvajalskem okviru med posameznimi oddelki oziroma z odborom uslužbencev in s sindikati? Kako in kdaj se bo strateški okvir začel izvajati in koliko naj bi to stalo? Strateški dokumenti (e) V zadnjih mesecih je generalni sekretar predsedstvu predložil več strateških dokumentov o delovanju Parlamenta, ki ne bodo odločilni samo za delovanje uprave, temveč tudi za pristop Parlamenta k oblikovanju zakonodaje in politik EU. Ti dokumenti so zelo pomembni za organizacijo in prihodnost našega dela. Zakaj torej ni bilo poskrbljeno za razpravo in odločanje, v katerem bi bile udeležene vse strani, ki jih to zadeva, ne samo predsedstvo Parlamenta? Strategija ukrepov za učinkovito rabo virov (f) Ali so bile ocenjene posledice sprememb za organizacijo dela poslancev, preden so bili predlagani in uvedeni novi urniki za seje (omejeni termini za seje, delovna srečanja, srečanja z organizacijami in predstavniki javnosti itd., kadar ni uradnih sej)? Zakaj poslancev ni nihče vprašal za mnenje o tej odločitvi, ki tako očitno vpliva na njihovo delo? Poslanci Evropskega parlamenta (g) Kako uspešna je enotna točka za parlamentarne storitve za poslance, ki deluje že nekaj mesecev? Generalni direktorat za komuniciranje Komunikacijska strategija in priprava obveščevalne akcije za volitve 2014 (h) Evropska prireditev za mlade, ki je potekala maja 2014 v sklopu te akcije, je v Strasbourg privabila 5 000 mladih. Ali so bile med pripravami na prireditev ustrezno upoštevane gospodarske razmere v Evropi in stališče, ki bi ga mladi Evropejci utegnili imeti o denarju, porabljenem za organizacijo tako obsežnega dogodka? (i) Ali je koncept „UKREPAJ, SODELUJ, VPLIVAJ“ v splošnem obveljal za uspešnega? Kateri so kazalniki za merjenje uspeha tega koncepta? Kako se koncept uporablja po volitvah in ali je bilo po zakonodajni in vrednostni kampanji EP pripravljeno ocenjevalno poročilo? Prosimo, da se Odboru za proračunski nadzor posreduje izvod te ocene. (j) Kakšna ocena je bila opravljena o večletnem programu nepovratnih sredstev v obdobju 2012–2014, katerega namen je bil ozaveščanje o vlogi Evropskega parlamenta, in ali je mogoče to oceno posredovati Odboru za proračunski nadzor? Akreditirani parlamentarni asistenti (k) Ali je bila učinkovitost novega orodja za zaposlovanje akreditiranih asistentov, APA-PEOPLE, uvedenega ob začetku parlamentarnega obdobja, že ocenjena? (l) Kaj je razlog, da so bili nekateri akreditirani parlamentarni asistentov na pomembne sezname prejemnikov e-pošte (Assistants 8th legislature, Bruxelles) dodani z večmesečno zamudo, tako da niso prejemali informacij o svojem delu? Ali so bili sprejeti kaki ukrepi? Generalni direktorat za infrastrukturo in logistiko Gostinske storitve (m) Kaj je razlog, da so cene v stavbi SQM za 25 % višje kot v menzi ASP, in ali to ni v navzkrižju z namero, da se stranke preusmeri iz prenatrpane menze ASP? Generalni direktorat za varnost in zaščito (n) S kakšnimi ukrepi bi bilo mogoče povečati varnost po nedavnih vdorih, zlasti vdoru kurdskih protestnikov 7. oktobra 2014? Ali bo novi koncept splošne varnosti posodobljen? (o) Ali je Parlament kupil elektronski sistem za prepoznavanje registrskih tablic avtomobilov? Koliko je sistem stal? Ali je bil ta sistem nameščen na vhodih v garaže, da bo mogoče preverjati, ali registrska tablica ustreza podatkom na izkaznici za vstop?